
[bookmark: _Hlk190849661]Angmaqtirutaa angiklijuumiqtuq Tumikuluit Saipaaqivik Nutaqiqiviq  Apexmi
Apex, Nunavut (Iidjirurvia 28, 2025) – Ublumi, Hivuliqti P.J. Akeeagok, Ministaa Ilinniaqtuliqijitkut, Pamela Hakongak Gross, kanadap Ministaa Ilagiinun, Nutaqqanun ukualu Inungnun Pivallianirmun, Jenna Sudds, ukualu inuit quviahuutigijaat angmaqtirutaa nutaaq angiklijuumiqtuq Iqalungni Inuktitut Nutaqiqivia – Tumikuluit Saipaaqivik, Iqalungni Inuktitut nutaqiqiviaa, uvaniituq igluqpaani 3044 Apexmi. 
Nutaaq najugaa Tumikuluit Saipaaqivik naunaijautigijaa anginirhakkut aplurut amigaiqjuumirnirmun pijaarnirit pitquhikkut-ihuaqtut akiliruminaqtullu nutaqiqiviit Nunavunmi. Havaakhaq, aulapkaqtaujuq hapkunanga Y.W.C.Akunin. Agvik havaqatigiblugit Tumikuluit Saipaaqivik, tunijaujut avatqumajumik $1.8 million maningnik hapkunanga Kanada-Nunavut Kanadap-tamaani Ilihaliqtinagit ukualu Nutaqiqiviit Angirutit haffumuuna Ilihaliqtinagit ukualu Nutaqiqiviit. (ELCC) Igluqpatigut Maniliqtuutinun Pinahuarutit. Nuutirutaa atuqtaujup nutaqiqiviup nutaamun-hanajauhimajumun igluqpangmun inikhaqaqtuq 20nik nutaqqanik najugahainik tunihijuqlu ilaliutihimajunik 16nik nutaanik laisiqaqtut nutaqiqiviit. 
“Una nutaqiqivik naunaijautaujuq aalamik akhuungnaqtumik mikhaanun maniliunirmun iliharnirmun, atauhiq atuqtakhaat Kavamatkut Nunavunmi Katujjiluta pitquidjutaa,” uqaqtuq  P.J. Akeeagok, Hivuliqtia Nunavut. “Akiliruminaqtut, pitquhirmun tungaviqaqtuq ilihaliqtinagit ilihautit aalanguutijuq – ihuaqhaidjutikhaa nutaqqat nakuunirmun tunihijuqlu angajuqaanun munaqtiujununlu pijakhanik hivumuunirmun ilihaidjutinun, ilihaqjuumirnirmun ilihaidjutit havangnirmunlu.” 
Kavamatkut Nunavunmi akhuuqtut havaklugit 238 nutaat laisiqaqtut najugahat tikitpat Qiqailruq 31, 2026.Angiklijuumirutaa Tumikuluit Saipaaqivik pidjutiqaqtuq atautimut qafiiuniit nutaat nutaqiqiviit havaktaujut imaa 181 talvanga sainiutaanin Kanadap-tamaani angirutaa. 
Kavamatkut Nunavunmi tunihijut Nunavunmun naamavjaktuq $66 million avatqumajumi talimat ukiut (2021-2026) ikajuutikhanik aalakiinik ilihautinun ukualu nutaqiqivingnun pinahuarutinik tapkua tunihijut anginirhakkut pijaarnirmun qanuriniinun, akiliruminaqtut, ihuaqtut ilauqatigiingnikkut nutaqiqiviit tamaini aviktuqhimajumi.
“Nutaqqat angilijukhat quviahungnikkut kituungmangaanun humilu qaihimajut,” uqaqtuq nan'mgarijaujuq Jenna Sudds, kanadap Ministaa hapkununga Ilagiinun, Nutaqqanun ukualu Inungnun Pivallianirmun. “Ilihaliqtinagit nutaqiqiviilu havaktauhimajut uvalu tunijaujut hapkunanga Inuit nunallaangini pihimablugit tapkua Inuit nutaqqat, ukualuat nukahiit, ilitaangini quviahuutigilugu ilihaidjutit tapkua pidjutaujut ukpirijainun, uqauhiit pitquhiillu.”
“Tumikuluit Saipaaqivik Nutaqiqivia tunihijuq pidjaringnikkut avatiini humi Inuit uqauhiit pitquhiillu tungaviujut, akhuurutaujut quviahuutaujullu,” uqaqtuq Nan'ngarijaujuq Pamela Hakongak Gross, Ministaa Ilinniaqtuliqijitkut. “Hapkua akhuungnaqtut nutaqiqiviit pipkaijut angajuqaanun ilihariangini havaklutikluuniin tunihijaamingni ilaliutihimajunik ikajuutinik ilamingnun. quviagijatka akhur havaqatigiit kitut havaktaat una angiklijuumiqtuq nutaqiqivik.” 
Iqalungni Inuktitut Nutaqiqivik – Tumikuluit Saipaaqivik tunihijuq iliharnirmik Inuktitut, pihimablugu hakugingnikkut atadjutit Inuit pitquhiinun uqauhiinunlu. Una angiklijuumirut nalaumajuq tikinahuarutainun ELCCkut Qanuriniinun Tungavik Hulidjutinun Upalungaijaut (2024-2033) unalu SHanaqidjutinun Hulidjutinun Upalungaijaut hapkununga Ilauqatigiingnikkut Aadjikiingnirmunlu, kitut akhuurutiqaqtut pijaanirmun, ilauqatigiingnirmun,pitquhirmunlu tamaqtailinirmun ilihaliqtinagit pinahuarutit avatiini aviktuqhimajup.
Kangiqhittiarumagupkit ELCC Igluqpatigut Maniliqturnirmun Pinahuarutit, takulugu: https://www.gov.nu.ca/ikt/education-and-schools/igluqpatigut-maniliqtuinirmun-pinahuarutit.
Ilitiarumagupkit ukua Tumikuluit Saipaaqivik, takulugu: https://www.nccie.ca/story/tumikuluit-saipaaqivik/ 

ᐱᕙᓪᓕᐊᔪᑦ ᓴᖅᑭᖅᑕᐅᔪᑦ ᐊᑐᐃᓐᓇᐃᑦ ᐃᓄᒃᑎᑐᑦ, ᖃᓪᓗᓈᑎᑐᑦ ᐃᓄᐃᓐᓇᖅᑐᓐ ᐅᐃᕖᑎᑐᓪᓗ ᐅᕙᓂ www.gov.nu.ca.
News releases are available in Inuktitut, English, Inuinnaqtun and French on www.gov.nu.ca. 
Tuhaqtitaujukhat hailihimajun Inuktitut, Qablunaatun, Inuinnaqtun Uiuitullu uvani www.gov.nu.ca.
Les communiqués de presse sont disponibles en inuktitut, en anglais, en inuinnaqtun et en français au www.gov.nu.ca.

